12. ฐานะการเงินและผลการดำเนินงาน

(1) งบการเงิน

สรุปรายงานการสอบบัญชี

ปี 2549 - 2551 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต
เลขทะเบียน 3315 แห่ง บริษัท สำนักงาน เอินส์ท แอนด์ ยัง จำกัด รายงานการสอบบัญชีประจำปี
2549 - 2551 พอสรุปได้ว่า

" ข้าพเจ้าได้ตรวจสอบงบดุล ณ วันที่ 31 ธันวาคม 2551, 2550 และ 2549 งบกำไรขาดทุน
งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกันของแต่ละปี
ของบริษัท วโรปกรณ์ จำกัด (มหาชน) แล้วเห็นว่างบการเงินข้างต้นแสดงฐานะการเงิน
ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

ตามที่ทราบกันเป็นอย่างดีว่าวิกฤตเศรษฐกิจของสหรัฐอเมริกาซึ่งได้เกิดขึ้นมาตั้งแต่ปี 2550
และต่อเนื่องมาโดยลำดับนั้น ได้เกี่ยวข้องกับทั้งตลาดการเงิน ตลาดหุ้นและตลาดที่อยู่อาศัย
และได้ลุกลามไปทั่วโลก
สำหรับเศรษฐกิจของประเทศไทยได้รับผลกระทบจากการชะลอตัวของเศรษฐกิจโลกทั้งโดยทางตรงต่อสถาบันการเงิน
ซึ่งได้ไปลงทุนในตราสารในต่างประเทศ นอกจากนั้นยังมีผลข้างเคียงต่อการเคลื่อนย้ายของเงินทุน
ค่าเงินบาทและสภาพคล่อง และโดยทางอ้อมต่อการส่งออกสินค้าและบริการ และการจ้างงาน
ซึ่งผลกระทบในทางอ้อมนี้อยู่ในระดับที่สูงเมื่อเปรียบเทียบกับอีกสองทางข้างต้น

สำหรับภาคอุตสาหกรรมการผลิตอลูมิเนียมนั้นได้รับผลกระทบทั้งในด้านปริมาณความต้องการของลูกค้าซึ่งเชื่อมโยงมาจากการบริโภคของประชาชนที่ลดลง
และด้านราคาวัตถุดิบที่มีเปลี่ยนแปลงอย่างมาก
ปัจจัยภายนอกดังกล่าวเป็นปัจจัยที่อยู่นอกเหนือการควบคุมของบริษัทและส่งผลให้โดยรวมบริษัทมีผลการดำเนินงานและฐานะการเงินที่ด้อยลงเมื่อเปรียบเทียบกับปีก่อนหน้า
ดังนี้

ในปี 2551 บริษัทได้รับผลกระทบจากภาวะเศรษฐกิจที่ชะลอตัวลง
ทำให้รายได้จากการขายลดลงมาอยู่ที่ 1,902.5 ล้านบาท หรือลดลงในอัตราร้อยละ 8.7
ในขณะเดียวกัน ความสามารถในการทำกำไรจากธุรกิจหลักของบริษัท
ยังอยู่ในระดับที่ใกล้เคียงกับปีก่อนหน้านี้ กล่าวคือ ต้นทุนขายต่อรายได้จากการขายอยู่ที่ร้อยละ 91.6
ซึ่งดีขึ้นเล็กน้อยจากปีก่อนหน้านี้ ค่าใช้จ่ายในการขายและบริหารลดลงเล็กน้อย อยู่ที่ 54.09
ล้านบาท กำไรขั้นต้น และ กำไรจากการดำเนินงาน อยู่ที่ 159.1 และ 105.0 ล้านบาท
ตามลำดับ โดยคิดเป็นสัดส่วนต่อรายได้รวมอยู่ที่ร้อยละ 8.3 และ 5.5 ตามลำดับ
ค่าใช้จ่ายทางการเงิน ลดลงจาก 50.9 ล้านบาท เป็น 39.5 ล้านบาท
เนื่องจากเงินกู้ยืมที่ลดลงในขณะที่อัตราดอกเบี้ยลดลงเช่นกัน อย่างไรก็ตาม
ราคาวัตถุดิบหลักในการผลิต คือ .

Aluminium Ingot เป็นปัจจัยที่ส่งผลกระทบต่อผลการดำเนินงานของบริษัทอย่างมีนัยสำคัญ
ทำให้บริษัทตัดสินใจตั้งค่าเผื่อการลดลงของมูลค่าสินค้าคงเหลือจำนวน 58.75 ล้านบาท
ส่งผลให้กำไรสุทธิลดลงมาอยู่ที่ 2.8 ล้านบาท หรือลดลงร้อยละ 95 และกำไรสุทธิต่อหุ้นอยู่ที่ 0.03
บาท ลดลงจาก 0.65 บาทในปีก่อนหน้านี้

บริษัทมีนโยบายการบริหารสินทรัพย์ หนี้สิน และส่วนของผู้ถือหุ้นอย่างระมัดระวัง ประการแรก
การลงทุนในสินทรัพย์ โดยรักษาสัดส่วนสินทรัพย์หมุนเวียนและสินทรัพย์ไม่หมุนเวียนอยู่ที่สัดส่วน 39 :
61 ซึ่งใกล้เคียงกับปีก่อนหน้านี้
ซึ่งยอดสินทรัพย์หมุนเวียนได้ปรับตัวลดลงไปในทิศทางเดียวกับปริมาณธุรกิจที่ชะลอตัวดังกล่าวข้างต้น
โดย ณ สิ้นปี 2551 บริษัทมีสินทรัพย์รวมอยู่ที่ 2,043.9 ล้านบาท ซึ่งลดลง 57.8
ล้านบาทจากปีก่อนหน้านี้ อันเป็นผลมาจากการลดลงของรายการลูกหนี้และตั๋วเงินรับการค้า
และสินค้าคงเหลือ ซึ่งอยู่ที่ 388.4 และ 377.3 ล้านบาท ตามลำดับ ในขณะที่ ที่ดิน
อาคารและอุปกรณ์ ลดลงเพียงเล็กน้อย อยู่ที่ 1,236.2 ล้านบาท
เนื่องจากค่าใช้จ่ายทุนมีจำนวนน้อยกว่าค่าเสื่อมราคาที่เกิดขึ้นในปีนี้

ในด้านของหนี้สินนั้น หนี้สินหมุนเวียนเพิ่มขึ้น 61.0 ล้านบาท มาอยู่ที่ 736.4 ล้านบาท
เป็นผลมาจากการกู้ยืมเงินระยะสั้นที่เพิ่มขึ้นจาก 2.8 ล้านบาท เป็น 99.1 ล้านบาท
ในขณะที่หนี้สินไม่หมุนเวียนได้ลดลงจากการที่ บริษัทได้ชำระคืนเงินกู้ระยะยาวจำนวน 80.0
ล้านบาท ทำให้มียอดหนี้ค้างชำระอยู่ที่ 160 ล้านบาท
และชำระคืนหนี้สินตามสัญญาเช่าทางการเงินจำนวน 28.7 ล้านบาท ทำให้ยอดหนี้คงค้างอยู่ที่ 83
ล้านบาท สำหรับส่วนของผู้ถือหุ้นนั้น ทุนออกจำหน่ายและชำระเต็มมูลค่าแล้วเพิ่มขึ้น 21.5 ล้านบาท
มาอยู่ที่ 452.8 ล้านบาท สืบเนื่องมาจากการจ่ายหุ้นปันผล กำไรสะสมที่ยังไม่ได้จัดสรรลดลง 31.7
ล้านบาท เนื่องจากผลขาดทุนจากการดำเนินงานในไตรมาสที่ 4 ของปี
ในขณะที่ส่วนเกินมูลค่าหุ้นและกำไรสะสมสำรองตามกฎหมายไม่เปลี่ยนแปลง

อัตราส่วนทางการเงินแสดงสภาพคล่องที่ลดลง โดยอัตราส่วนหมุนเวียนลดลงมาอยู่ที่ 1.09
ส่วนต่างกำไรสุทธิ ผลตอบแทนต่อส่วนของผู้ถือหุ้น และผลตอบแทนต่อสินทรัพย์ ลดลงมาอยู่ที่ร้อยละ
0.15, 0.24 และ 0.13 ตามลำดับ อัตราส่วนหนี้สินต่อทุนเพิ่มขึ้นเล็กน้อยอยู่ที่ 0.75
มูลค่าหุ้นตามบัญชีอยู่ที่ 12.9 บาทต่อหุ้น

แม้ว่าทั่วโลกยังไม่สามารถจะคาดการณ์ได้ว่าภาวะเศรษฐกิจโลกได้ตกต่ำจนถึงระดับต่ำสุดแล้วหรือไม่
หรือจะถดถอยไปอีกนานและมากเพียงใด
บริษัทจึงไม่อาจจะคาดการณ์การเจริญเติบโตอย่างมีนัยสำคัญได้
แต่บริษัทได้ตระหนักเป็นอย่างดีกับสถานการณ์ดังกล่าว
พร้อมกับการเตรียมความพร้อมที่รองรับผลกระทบต่อเนื่องดังกล่าวทั้งในด้านการจำหน่าย การผลิต
และการเงิน ซึ่งผู้บริหารมั่นใจว่าด้วยประสบการณ์และความตั้งใจ ตลอดจนการพัฒนาระบบงานต่าง
ๆ อย่างต่อเนื่องจะทำให้บริษัทมีความเติบโตอย่างยั่งยืนต่อไป

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายณรงค์ พันตาวงษ์
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2551 รวมเป็นเงิน 750,000 บาท

    2.  ค่าบริการอื่น (non-audit fee) - ไม่มี -